b"\n_START_ARTICLE_\nParacetamol\n_START_SECTION_\nDescripci\xc3\xb3 del f\xc3\xa0rmac\n_START_PARAGRAPH_\nEl paracetamol \xc3\xa9s un metab\xc3\xb2lit de la fenacetina, un analg\xc3\xa8sic molt utilitzat antigament que, per ser t\xc3\xb2xic a les dosis terap\xc3\xa8utiques i metabolitzades a paracetamol, ja no \xc3\xa9s utilitzat. El paracetamol posseeix propietats analg\xc3\xa8siques i antipir\xc3\xa8tiques semblants a les de l'aspirina per\xc3\xb2 no t\xc3\xa9 activitat antiinflamat\xc3\xb2ria, ni exerceix cap efecte antiplaquetari._NEWLINE_El paracetamol s'utilitza en el tractament del dolor moderat agut i cr\xc3\xb2nic, i \xc3\xa9s considerat com l'analg\xc3\xa8sic d'elecci\xc3\xb3 per la major part dels autors en els pacients de m\xc3\xa9s de 50 anys. Tamb\xc3\xa9 \xc3\xa9s l'analg\xc3\xa8sic d'elecci\xc3\xb3 quan l'aspirina no \xc3\xa9s ben tolerada o quan est\xc3\xa0 contraindicada. El paracetamol est\xc3\xa0 utilitzant-se des de finals del segle XIX i es pot adquirir sense prescripci\xc3\xb3 m\xc3\xa8dica.\n_START_SECTION_\nMecanisme d'acci\xc3\xb3\n_START_PARAGRAPH_\nEs desconeix el mecanisme exacte de l'acci\xc3\xb3 del paracetamol encara que se sap que actua a nivell central. Es creu que el paracetamol augmenta el llindar al dolor inhibint les ciclooxigenases en el sistema nervi\xc3\xb3s central, enzims que participen en la s\xc3\xadntesi de les prostaglandines. El paracetamol tamb\xc3\xa9 sembla inhibir la s\xc3\xadntesi i/o els efectes de diversos mitjancers qu\xc3\xadmics que sensibilitzen els receptors del dolor als est\xc3\xadmuls mec\xc3\xa0nics o qu\xc3\xadmics.\n_START_SECTION_\nIndicacions i Posologia\n_START_PARAGRAPH_\nEl paracetamol \xc3\xa9s un f\xc3\xa0rmac que est\xc3\xa0 indicat en el tractament del dolor lleuger/moderat o febre. Alguns dels casos en els quals es podria administrar paracetamol s\xc3\xb3n: cefalees, mi\xc3\xa0lgies, dolor d'espatlla, dolor dental, dismenorrea, mol\xc3\xa8sties associades als refredats o grip, etc.)\n_START_SECTION_\nMalalts amb insufici\xc3\xa8ncia hep\xc3\xa0tica\n_START_PARAGRAPH_\nEl paracetamol s'ha d'usar amb precauci\xc3\xb3 en pacients amb la funci\xc3\xb3 hep\xc3\xa0tica alterada o amb hist\xc3\xb2ria de sobredosi. No s'ha d'utilitzar en pacients amb hist\xc3\xb2ria d'alcoholisme. Els pacients amb malaltia hep\xc3\xa0tica estable poden ser tractats amb dosis terap\xc3\xa8utiques de paracetamol per a l'alleugeriment de dolor espor\xc3\xa0dic de curta duraci\xc3\xb3 (menys de cinc dies).\n_START_SECTION_\nPacients amb insufici\xc3\xa8ncia renal\n_START_PARAGRAPH_\nEncara que el paracetamol \xc3\xa9s el f\xc3\xa0rmac d'elecci\xc3\xb3 per al tractament del dolor epis\xc3\xb2dic en els malalts renals, no es recomana el seu \xc3\xbas cr\xc3\xb2nic. Les dosis s'han de ser modificar en funci\xc3\xb3 de la resposta cl\xc3\xadnica i de grau d'insufici\xc3\xa8ncia renal.\n_START_SECTION_\nContraindicacions i precaucions\n_START_PARAGRAPH_\nEl paracetamol \xc3\xa9s un f\xc3\xa0rmac molt utilitzat avui en dia per la seva efectivitat i baix cost. Moltes persones en fan \xc3\xbas i moltes s'automediquen. Per aquest motiu, cal con\xc3\xa8ixer les contraindicacions i precaucions que s'han de prendre abans d'administrar paracetamol._NEWLINE_El paracetamol \xc3\xa9s un f\xc3\xa0rmac que pot interactuar amb altres medicaments. Per exemple, alcohol, AINES, anticonceptius orals, anticoagulants com la warfarina, f\xc3\xa0rmacs dislip\xc3\xa8mics i alguns antibi\xc3\xb2tics com isoniazida i zidovudina.\n_START_SECTION_\nParacetamol i alcohol\n_START_PARAGRAPH_\nEls pacients alcoh\xc3\xb2lics, amb hepatitis v\xc3\xadrica o altres hepatopaties tenen un risc major d'una hepatotoxicitat pel paracetamol pel fet que la conjugaci\xc3\xb3 del f\xc3\xa0rmac pot ser redu\xc3\xafda._NEWLINE_La depleci\xc3\xb3 de les reserves de glutati\xc3\xb3 hep\xc3\xa0tic limita la capacitat del fetge per a conjugar el paracetamol, predisposant el pacient per a noves lesions hep\xc3\xa0tiques. Per tant, en els pacients amb malaltia hep\xc3\xa0tica estable, es recomana l'administraci\xc3\xb3 de les dosis m\xc3\xadnimes durant un m\xc3\xa0xim de 5 dies._NEWLINE_Els pacients no han d'automedicar-se amb paracetamol si consumeixen m\xc3\xa9s de tres begudes alcoh\xc3\xb2liques al dia. El paracetamol pot interferir amb els sistemes de detecci\xc3\xb3 de glucosa reduint en 120% els valors mitjans de la glucosa.\n_START_SECTION_\nParacetamol i malaltia renal cr\xc3\xb2nica\n_START_PARAGRAPH_\nL'administraci\xc3\xb3 cr\xc3\xb2nica de paracetamol s'ha d'evitar en pacients amb malaltia renal cr\xc3\xb2nica. Diversos estudis han posat de manifest que hi ha el risc d'un desenvolupament de necrosi papil\xc2\xb7lar, fallada renal o malaltia renal terminal. Igualment pot ser perill\xc3\xb3s l'\xc3\xbas de paracetamol quan s'administra per a tractament de febre persistent en xiquets amb malnutrici\xc3\xb3._NEWLINE_Els pacients no deuen automedicar-se amb paracetamol durant m\xc3\xa9s de cinc dies en el cas dels xiquets i durant m\xc3\xa9s de deu dies en els adults. La febre no ha de ser tractada amb paracetamol durant m\xc3\xa9s de tres dies sense consultar al metge.\n_START_SECTION_\nParacetamol i embar\xc3\xa0s\n_START_PARAGRAPH_\nAlguna publicaci\xc3\xb3 a\xc3\xafllada ha associat l'\xc3\xbas del paracetamol durant l'embar\xc3\xa0s amb un menor pes i talla del fetus en n\xc3\xa0ixer. No obstant aix\xc3\xb2, un estudi prospectiu de 48 casos de sobredosi de paracetamol durant l'embar\xc3\xa0s no va posar en relleu cap cas de toxicitat fetal directament associada al f\xc3\xa0rmac. _NEWLINE_El fet de prendre paracetamol durant l'embar\xc3\xa0s, sobretot durant el primer trimestre,  est\xc3\xa0 directament relacionat amb l'increment de risc que al nad\xc3\xb3 se li diagnostiqui asma. Tot i aix\xc3\xad, no est\xc3\xa0 contraindicat durant el per\xc3\xadode de gestaci\xc3\xb3.\n_START_SECTION_\nParacetamol i empatia\n_START_PARAGRAPH_\nUn dels efectes pot ser la p\xc3\xa8rdua de l'empatia.\n_START_SECTION_\nInteraccions i reaccions adverses\n_START_PARAGRAPH_\nEls anti\xc3\xa0cids i el menjar retarden i disminueixen l'absorci\xc3\xb3 oral de paracetamol. Les fenotiazines interfereixen amb el centre termoregulador, amb la qual cosa el seu \xc3\xbas concomitant amb el paracetamol pot ocasionar hipot\xc3\xa8rmia. No es recomana l'\xc3\xbas concomitant de paracetamol i salicilats, per estar augmentat el risc d'una nefropatia analg\xc3\xa8sica, incloent necrosi papil\xc2\xb7lar i malaltia renal terminal._NEWLINE_El paracetamol \xc3\xa9s preferible a l'aspirina en els pacients que necessiten un analg\xc3\xa8sic estant estabilitzats amb warfarina. Les concentracions pl\xc3\xa0smiques de paracetamol augmenten un 50% despr\xc3\xa9s d'administraci\xc3\xb3 de diflunisal, mentre que les concentracions d'aquest \xc3\xbaltim no s\xc3\xb3n afectades. Els pacients tractats amb priloca\xc3\xafna tenen un major risc desenvolupar metahemoglobin\xc3\xa8mia._NEWLINE_El paracetamol \xc3\xa9s hepatot\xc3\xb2xic encara que en la major part de les ocasions aquesta toxicitat \xc3\xa9s el resultat d'una sobredosi o de dosis excessives administrades cr\xc3\xb2nicament. L'hepatotoxicitat indu\xc3\xafda pel paracetamol es manifesta com a necrosi hep\xc3\xa0tica, icter\xc3\xadcia, hemorr\xc3\xa0gies, i encefalopatia. Despr\xc3\xa9s d'una sobredosi, les lesions hep\xc3\xa0tiques es manifesten als 2 o 3 dies. Els f\xc3\xa0rmacs i agents que afecten a la funci\xc3\xb3 del citocrom P-450 i l'alcohol poden agreujar la intoxicaci\xc3\xb3 per paracetamol. Tamb\xc3\xa9 s'ha suggerit que l'administraci\xc3\xb3 de dosi elevada en dej\xc3\xba pot ser potencialment hepatot\xc3\xb2xica. En cas de sobredosi, el tractament d'elecci\xc3\xb3 \xc3\xa9s la N-acetilciste\xc3\xafna, que actua com a donador de -SH en substituci\xc3\xb3 del glutati\xc3\xb3. Les reaccions d'hipersensibilitat poden manifestar-se per urtic\xc3\xa0ria, eritema, borradura, i febre.\n_START_SECTION_\nNoms comercials\n_START_PARAGRAPH_\nEls paracetamol t\xc3\xa9 diferents noms comercials al mercat com: Acecat\xc2\xae, Alador\xc2\xae, Antidol\xc2\xae, Apiredol\xc2\xae,\xc2\xa0 Apiretal\xc2\xae, Apiretal flas\xc2\xae, Cupanol\xc2\xae, Dafalgan\xc2\xae, Dolocatil\xc2\xae, Dolocatil infantil\xc2\xae, Dolostop\xc2\xae, Duorol\xc2\xae, Efferalgan\xc2\xae, etc."